Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 28. kolovoza 2011.

28(83)2011.

Evanđelje Mt 16,21-27 Hoće li tko za mnom, neka se odrekne samoga sebe.
Čitanje svetog Evanđelja po Mateju U ono vrijeme: Poče Isus upućivati učenike kako treba da pođe u Jeruzalem, da mnogo pretrpi od starješina, glavara svećeničkih i pismoznanaca, da bude ubijen i treći dan da uskrsne. Petar ga uze na stranu i poče odvraćati: »Bože sačuvaj, Gospodine! Ne, to se tebi ne smije dogoditi!« Isus se okrene i reče Petru: »Nosi se od mene, sotono! Sablazan si mi jer ti nije na pameti što je Božje, nego što je ljudsko!« Tada Isus reče svojim učenicima: »Hoće li tko za mnom, neka se odrekne samoga sebe, neka uzme svoj križ i neka ide za mnom. Tko hoće život svoj spasiti, izgubit će ga, a tko izgubi život svoj poradi mene, naći će ga. Tâ što će koristiti čovjeku ako sav svijet stekne, a životu svojemu naudi? Ili što će čovjek dati u zamjenu za život svoj? Doći će, doista, Sin Čovječji u slavi Oca svoga s anđelima svojim i tada će naplatiti svakomu po djelima njegovim.« Riječ Gospodnja.

Križ nasljedovanja Isusova
Isus je rekao svojim učenicima: „Tko želi biti moj učenik, neka se odreče sebe, uzme svoj križ i slijedi me». Što to znači za nas, trebamo li križeve tražiti te strpljivo nositi i podnositi? Ili je iza toga sakrita istina koju su mogli doživljavati kršćani - „Tko svoj život izgubi, dobije ga», to znači tko riskira svoj život za neku stvar koja se u čisto ljudskoj perspektivi ne isplati, taj se odriče samog sebe i nosi svoj križ. To je nešto drugo, nego nošenje križa koji je povezan sa životnom sudbinom. DM

Hoće li tko za mnom, neka se odreče samoga sebe, ...
Ispovjediti da je Isus Mesija, da je Sin Božji velika je ispovijed, ali može biti ispovijed u pobjedu i uspjeh. Nasljedovati Isusa moglo bi značiti ići pobjedama i ugodnostima. Biti u čudesima. Ipak Isus otkriva Petru (nama) što slijedi onoga koji će ga nasljedovati: prezir, odbacivane, ubojstvo... Sve to ne ide Petru u glavu (ne ide nikome od nas).
Kako, ako je Isus Mesija i Sin Božji može biti progonjen od slabih i zločestih ljudi? I u ovome 'događaju' otkriva se cijeli paradoks Boga kakvog otkriva Isus i kakvoga bi mi 'željeli' (koji pobjeđuje i koji je najjači). Ovo nam se pitanje vrlo često nameće kad mislimo da smo u pravu, da smo 'na Božjoj strani' kako Bog ne reagira, kako nije na našoj strani.
Tako su i stari Hebreji zazivali Boga za svoje pobjede. Mnogi su vjernici skoro izgubili vjeru u Boga jer im nije pritekao u pomoć kad su bili 'u pravu', kad su nedužni... I takva se pitanja odmotavaju i postavljaju vrlo često u našem životu. Ipak, Isus, apsolutni pravednik biva izvođen na sudište, i sve što iz toga slijedi, dobro je poznato. Isus uz sve to ili kroz takav način života izvodi spasenje i preporođenje srdaca onih koji su skloni suditi i ubijati. Kroz osudu i patnju Isus otkriva svoju božanstvenost i svoju božansku ljubav.
I svako drugo rješenje bilo bi skoro 'sotonsko' i smetnja ostvarenju Isusovog plana. Isus prihvaća najveću ljudsku tragediju – zlo i iz tog korijena započinje preporod čovjeka i cijelog ljudskog roda. Najočitije se kroz Isusa razotkriva zlo, i najbistrije bljeska božanstvenost njegove osobe koja ljubavlju nadvladava isto zlo. Iz razgovora Isusa i Petra: Na putu prema dobru i ljubavi nikakva patnja ne smije nas zastrašiti i odvesti od cilja prema kojem smo se usmjerili slijedeći onoga koji je apsolutna Ljubav i Pravda.
ŠTO SE ZAHTJEVA OD ISUSOVIH SLJEDBENIKA?
Kad se sluša Isusove govore, kad se gleda njegovo djelo i njegov život, skoro bi ga svatko slijedio. On je zanosan, okolo njega se događaju čudesa, sve je prožeto ljubavlju, svako je zlo daleko od njega. Međutim, da bi se njega slijedilo nije dovoljan zanos i ugodne emocije, potrebno je realno životno opredjeljenje. Potrebno je dubinski se promijeniti, odreći se starog čovjeka.
Potrebno je da u nama umre 'stari' čovjek i da se porodi 'novi'. Dok ne umre 'stari' čovjek ne može se roditi 'novi'. Potrebno je prihvatiti patnju i kroz nju se preporađati. Ljudi koji su prošli kroz patnju imaju veliko iskustvo i spoznaju koliko se čovjek mijenja. Ništa tako snažno čovjeka ne mijenja kao iskustvo križa. Iskustvo patnje uvodi u novo iskustvo života, a time se mijenja ponašanje i shvaćanje. Nemoguće je zadržati stari život i imati novi. Jedan isključuje drugi. To je ljudski život i božanski.
On (čovjek) je vječan, a svijet je prolazan! Izgleda da se baš ova zabuna događa. Ljudi misle da će stječući svijet imati potpuniji život. I dogodi se obrnuto. Sve izgube a život nisu stekli. I tada je to potpuni gubitak. Moglo bi se govoriti o mističkom naglasku na bivstvu u odnosu na imanje. Bivstvo je neizgubivo, božansko, dok je imanje naše izgubivo. Koliko se vrlo često od Boga moli pomoć za stjecanje imanja, a vrlo rijetko za istinsko bivstvovanje. Isus govori o pravom bivstvovanju.
Bivstvovanje je vječno a imanje je privremeno i 'pokvarljivo'. Pođimo za Isusom, kroz Ljubav pa ćemo steći istinski život i istinsko bivstvovanje koje je vječno kao što je vječan Bog i Ljubav. Slijediti Isusa znači nastojati promijeniti svijet, a ne adaptirati se svijetu, što se danas događa. Današnji svijet, prvenstveno čovjek, potrebno je preporoditi. I radi ovoga 'svijet' se vrlo često suprotstavlja Isusu i njegovim sljedbenicima. Isusova vizija je vizija budućnosti i zato se često ne podudara sa sadašnjošću.
Isusov križ i patnja su nama neshvatljivi. On Sin Božji! Sve se to dogodilo za nas. Božja ljubav se očitovala na najiskustveniji način. Kroz patnju se dokazalo prijateljstvo i ljubav.
Marjan Jurčević

22. nedjelja kroz godinu A
(Mt 16,21-27)
Gospodine! Kad si govorio o svom hodu u Jeruzalem, rekao si da će Te tamo uhititi, pogrditi, ubiti. Pa što mi možemo očekivati od ovoga svijeta, ako su Tebe, izvor svakog dobra, lišili života raspećem na križu? Što se uopće može očekivati od ljudske pravde, ako su Tebe, Boga, nepravedno osudili i smaknuli?
Što o tome misliti? Želim biti Tvoj učenik, a bojim se križa, otimam se njegovu doticaju. Mi udaljujemo i odbacujemo svoje križeve. Želimo se lišiti osoba koje su nam teške. Kad u braku ne ide, mislimo da je rješenje u rastavi. Kad nam starije osobe smetaju našem standardu, šaljemo ih u domove. Činimo ono, po čemu ćemo, zapravo, izgubiti svoj život. Ti tražiš svakodnevno ustrajno nošenje križa. Zato nas otkupi od želje da spasenje shvaćamo isključivo u rješenju vlastitih poteškoća.
Došao si nam pomoći nositi križ, kako ne bismo drugom stavljali na leđa svoje muke. Došao si otkupiti svijet u našem srcu, u nama samima, da bi na svijetu bilo više ljubavi. Daj nam shvatiti da je spasenje u Tebi. I da nema pod nebom drugog spasenja niti drugog Spasitelja. I daj da, po čudesnom obraćenju moga srca, ja doprinosim svijetu pravde i ljubavi.
Priredio: Dario Miletić

Meditacija
Zašto postoji toliko propasti,
Zašto se događa tako malo dobra?
Zato što ja ne dopuštam da se dogodi dobro,
Jer ja sam želim odrediti
Što je dobro i ispravno.
Samo u povjerenju
mogu reći
„neka mi bude".
I onda će se dogoditi
da ON dođe k meni
i po meni
k svijetu!
Heinz Geist

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 28. VIII. XXII. Nedjelja kroz godinu, Augustin, Pelagije
Ponedjeljak: 29. VIII: Glavosjek Ivana Krstitelja
Utorak 30. VIII. Gaudencija, Margarita - molitva sv. Anti
Srijeda 31. VIII. Rajmund, Rajko, Nikodem
Četvrtak 1. IX. Pelagije, Egidije, Verena
Petak 2. IX. Kalist, Ivan Franjo B.
Subota 3. IX Grgur Veliki, Budimir
Nedjelja 4. IX. XXIII. Nedjelja kroz godinu, Ruža V., Marin
PAŽNJA: Od iduće nedjelje 4. rujna 2011. večernja Misa je u 19 sati nedjeljom i radnim danom.
NEDJELJNE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .Krunicu molimo svaki dan u 19,30 sati.

PODNO GRIJANJE U CRKVI SV. FRANE
28. kolovoza 2011. Bogu hvala i svima hvala za pomoć pri uređenju CRKVE.
Ovoga tjedna i tijekom mjeseca rujna biti će postavljeni solarni kolektori za podno grijanje. Molimo Vas da nam pomognete.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)